Κυπριακές πίτες με απάκι και σάλτσα γιαουρτιού
Να ένα σάντουιτς χορταστικό και ισορροπημένο. Mε κρητικό απάκι, ντομάτα κι ένα μείγμα γιαουρτιού-μουστάρδας, δροσερό και νόστιμο.
300 - 350 γρ. απάκι (ξιδάτο και καπνιστό κρητικό αλλαντικό από χοιρινό κρέας), κομμένο σε λεπτά φετάκια, 1 κουτ. σούπας βαλσαμικό ξίδι, 4 κυπριακές πίτες (ή αραβικές πίτες), 2 μικρές ντομάτες, σε λεπτές φέτες, 1 ξερό κρεμμύδι, σε λεπτές ροδέλες, 2 κουτ. σούπας φύλλα μαϊντανού, ψιλοκομμένα, 100 γρ. γιαούρτι αγελαδινό, 1 κουτ. σούπας μουστάρδα απαλή, 2 κουτ. σούπας ελαιόλαδο, αλάτι, φρεσκοτριμμένο πιπέρι
Για να φτιάξουμε κυπριακές πίτες με απάκι και σάλτσα γιαουρτιού, αρχικά ανακατεύουμε, σε ένα μπολ, το γιαούρτι με τη μουστάρδα και νοστιμίζουμε με αλάτι και πιπέρι.Αφήνουμε κατά μέρος.Σε ένα μεγάλο τηγάνι, κατά προτίμηση αντικολλητικό, ζεσταίνουμε το ελαιόλαδο και τηγανίζουμε το απάκι, σε μέτρια φωτιά, για 1 - 2 λεπτά, μέχρι να ροδίσει ελαφρώς.Σβήνουμε με το βαλσαμικό ξίδι, το αφήνουμε να εξατμιστεί και αποσύρουμε από τη φωτιά.Χαράζουμε τις κυπριακές πίτες οριζόντια στη μία τους άκρη με ένα μαχαίρι, φτιάχνοντας μια βαθιά σχισμή, σαν τσέπη.Αλείφουμε το εσωτερικό κάθε μίας με 2 κουτ. γλυκού από το μείγμα γιαουρτιού - μουστάρδας και γεμίζουμε με 3 - 4 φέτες ντομάτας, μερικές φετούλες απάκι και μερικές ροδέλες κρεμμυδιού.Τέλος, βάζουμε από λίγο ψιλοκομμένο μαϊντανό και πιέζουμε ελαφρώς τις πίτες.Σερβίρουμε τις κυπριακές πίτες με απάκι και σάλτσα γιαουρτιού σκέτες ή με σαλάτα της αρεσκείας μας.Αν χρησιμοποιήσουμε αραβικές πίτες, τις γεμίζουμε με τα υλικά και τις τυλίγουμε σφιχτά σε ρολό.
Απάκι,Γιαούρτι,Ντομάτα